Vladimir Putin Shavkat Mirziyoyevni Yangi yil bilan tabrikladi

Rossiya prezidenti Vladimir Putin Shavkat Mirziyoyevni kirib kelayotgan Yangi yil bayrami bilan tabrikladi. Bu haqda Kreml matbuot xizmati xabar qildi.
Qayd etilishicha, Putin Mirziyoyevga yo‘llagan tabrigida 2022-yilda ham ikki tomonlama va xalqaro kun tartibining dolzarb masalalari bo‘yicha samarali muloqot va yaqin hamkorlikdagi ishlar davom ettirilishiga umid bildirgan.
“Bu, shubhasiz, do‘st Rossiya va O‘zbekiston xalqlarining tub manfaatlariga javob beradi, Markaziy Osiyo mintaqasida tinchlik, xavfsizlik va barqarorlikni ta’minlashga hamohangdir”, — degan Rossiya prezidenti.
Bundan tashqari, Rossiya rahbari Shavkat Mirziyoyevning yaqinda Moskvaga tashrifi Rossiya— O‘zbekiston strategik sheriklik va ittifoqchilik munosabatlari mustahkamligini tasdiqlagani, yangi istiqbolli qo‘shma loyihalar va hamkorlik yo‘nalishlarini belgilash imkonini berganini ta’kidlagan.

Vladimir Putin, shuningdek, yana boshqa bir qator davlat rahbarlari va siyosiy arboblar, jumladan, Ozarbayjon, Armaniston, Belarus, Qozog‘iston, Qirg‘iziston, Tojikiston va Turkmaniston prezidentlarini bayram bilan tabriklagan.